Priester vas vir huisbraakVan die gesteelde items wat in die verdagtes se besit gevind is. Foto: SAPD Sers. Ikobeng Hlubi, woordvoerder van die polisie, het gesê daar is vroeër verlede maand by ŉ huis in Edenburg ingebreek en die inbrekers het met verskeie waardevolle items, drie vuurwapens en ’n voertuig gevlug. Die voertuig is later verlate in dieselfde gebied gevind. “[Maandag] in die vroeë oggendure het die polisie drie verdagtes in die Ha-Rasebei-nedersetting in Edenburg in hegtenis geneem. Die verdagtes het van die gesteelde eiendom in hul besit gehad,” het Hlubi gesê. Ná ondervraging deur die polisie het die verdagtes erken wie hul medepligtiges is. Die polisie is na Bloemfontein waar hulle ŉ 40-jarige priester by die Apostoliese kerk in hegtenis geneem het. Hy het een van die gesteelde vuurwapens in sy besit gehad. ŉ Vyfde verdagte is ook in hegtenis geneem en ŉ koeëlvaste baadjie van die polisie is in sy besit gevind. “Die verdagtes, almal tussen 24 en 42 jaar, word aangekla van huisbraak en die besit van gesteelde goedere,” het Hlubi gesê. Hulle sal Woensdag in die Edenburg-landdroshof verskyn.